Jalkapallon suurena suomalaisena huippulupauksena aikanaan pidetty Lauri Dalla Valle on päättänyt uransa, kertoo Karjalainen (siirryt toiseen palveluun). 26-vuotiaan Dalla Vallen viimeiseksi seuraksi jäi Serbian pääsarjajoukkue FK Zemun, jota hyökkääjä edusti viime vuonna.

Isänsä kotimaassa Italiassa tätä nykyä asuva Dalla Valle kertoo Karjalaiselle keskittyvänsä nyt omaan valokuvaus- ja konsulttiyritykseensä.

Kontiolahdelta Pohjois-Karjalasta lähtöisin oleva Dalla Valle oli hehkutettu junioritähti, joka muutti jalkapallon perässä Italiaan muutamaksi kuukaudeksi jo 14-vuotiaana. Debyytti Joensuussa Jipon edustusjoukkueen riveissä tapahtui 15-vuotiaana.

Hän solmi Liverpoolin kanssa sopimuksen vuoden 2007 lopussa, ja muutaman punapaitojen akatemiassa vietetyn vuoden jälkeen hän pääsi edustusjoukkueen kokoonpanossa kerran kentälle Eurooppa-liigan karsintaottelussa kesällä 2010.

Saman kesän lopulla hän siirtyi Fulhamiin, mutta pysyvää paikkaa edustusjoukkueesta ei irronnut ja hänet lainattiin Bournemouthin riveihin keväällä 2011. Lainakierre jatkui Skotlannissa Dundee Unitedin paidassa ja Englannissa Exeter Cityssä sekä Crewe Alexandrassa.

Vuoden 2013 alussa hän jätti Fulhamin lopullisesti, ja uusi paikka löytyi Norjasta Molden riveistä. Pesti Norjassa oli kuitenkin lyhyt, ja jo kesällä hän siirtyi Belgian toiseksi korkeimmalle sarjatasolle Sint-Truidenin paitaan.

Belgiassa Dalla Valle pelasi vuoden ennen paluutaan Crewen riveihin Englannin kolmanneksi korkeimmalle sarjatasolle loppuvuodesta 2014. Sopimus päättyi kesällä 2016 seuran pudottua Kakkosliigaan, ja seuraavalla kaudella 2016–2017 hän ei pelannut missään.

Viime kesänä hän solmi viimeiseksi jääneen sopimuksensa Serbian pääsarjaan nousseen FK Zemunin kanssa, mutta pesti kesti vain muutaman kuukauden.

Dalla Valle pelasi Suomen juniorimaajoukkueissa, mutta miesten maajoukkue-edustuksia kahden passin miehelle ei lopulta kertynyt Suomen eikä Italian paidassa.

Katso oheiselta videolta, minkälaiset tunnelmat Dalla Vallella oli Fulhamissa vuonna 2011.

Lue myös:

Suomalaishyökkääjä teki sopimuksen Englantiin

Dalla Valle: On ollut mahtavaa päästä pelaamaan

Lauri Dalla Valle iski kolmessa minuutissa pisteet Crewelle

Suomalaislupaus täräytti täysosuman Fulhamille

Lauri Dalla Valle pelaa maajoukkueessa jos kutsu käy

Dalla Vallelle ei enää käyttöä Bournemouthissa

Dalla Valle debytoi Liverpoolin edustusmiehistössä

Suomi-futiksen superlupaus laukoi upean hattutempun